આ એવા શબ્દો છે કે જે પેદા થયા ત્યારે કોઈ એક અર્થ હતો પણ કાળક્રમે કંઈક અલગ અર્થમાં જ પ્રચલિત થયા છે. ખલનાયક એટલે નાયકનો વિરોધી પણ ખલનાયકનાં મતે નાયક જ ખલનાયક હોય છે. કોણ ખલનાયક છે? ગુજરાતી લેક્સિકોન અનુસાર ખલનાયક એટલે દુષ્ટ માણસ, હરામખોર માણસ, વિલન પુરુષ. પણ વિલનનો મૂળ અર્થ થતો હતો ‘ખેતમજૂર’. લેટિન ભાષામાં ‘વિલા’ શબ્દ છે જેનો અર્થ થાય છે ગામડાનું ઘર. ચૌદમી સદીમાં કૃષિ ક્ષેત્રે આજે છે એવા આધુનિક સાધનો નહોતા. કૃષિ ક્ષેત્રે ખેતમજૂર જ સઘળું કામ કરતા. એ બધા વિલન કહેવાતા. સ્વાભાવિક છે કે આ બધા મજૂરો ગરીબ હતા. પૈસા હોય નહીં એટલે તેઓ વિશ્વાસપાત્ર નહોતા ગણાતા. ગુના કરવા માટે એમની પાસે કારણ હતું. સદીઓ પછી આ શબ્દ એવી રીતે તબદિલ થયો કે આજે પૈસાદાર ગુના કરે છે અને એ વિલન કહેવાય છે. પ્રશ્ન પાછો એનો એ જ છે. વિલનનો અર્થ, તમે હીરો કોને ગણો છો? એની ઉપર આધારિત છે. વિલનનો અર્થ સ્વતંત્ર નથી. સાપેક્ષ છે.